**Sensorveiledning for 4 timers hjemmeeksamen og 3 dagers hjemmeeksamen - KUN1001**

Gode besvarelser oppfyller følgende krav og gis karakteren C eller bedre.

**Spesifikke krav til KUN1001:**

Gode besvarelser reflekterer emnets læringsinnhold. Det forventes at kandidaten har en oversikt over de ulike epokene antikken, middelalder og renessanse. Kandidaten skal ha oversikt over de ulike epokenes stiluttrykk, ikonografi og motivkretser og skal kunne også se disse i forhold til en bredere historisk, kulturell og estetisk kontekst.

Gode besvarelser reflekterer at kandidaten kan identifisere og redegjøre for de viktigste tendensene, bevegelsene, kunstnerskapene, materialene og teknikkene i den vestlige kunsten og arkitekturen fra antikken til og med renessanse.

Kandidaten skal kunne redegjøre for, og anvende, sentrale kunstneriske og kunstteoretiske termer som er i bruk i denne perioden.

Kandidaten skal kunne analysere bilder, skulpturer og andre kunstneriske uttrykksformer med utgangspunkt i ikonografi, form og materialbruk/teknikk.

Kandidaten skal kunne analysere byggverk med utgangspunkt i plan, elevasjon og bruk av ulike funksjonelle og dekorative arkitektoniske elementer.

Kandidaten skal kunne plassere kunstverkene på pensum i en videre kulturhistorisk kontekst.

**Generelle krav:**

En god besvarelse er et faglig essay som besvarer den gitte oppgaven på en god måte, og retter seg mot en akademisk leser. Et slikt essay inneholder en innledning som presenterer tematikken og en problemformulering som presiserer den gitte oppgaven nærmere. I en god besvarelse er problemformuleringen faglig relevant, begrunnet og presist formulert.

En god besvarelse vil ha en innledning, en hoveddel, en avslutning/-konklusjon/-oppsummering. En god oppgave vil ha en helhetlig struktur og bestå av deler som henger logisk og innholdsmessig sammen.

I hoveddelen i en god besvarelse vil kandidaten veksle mellom å redegjøre, tolke/analysere og diskutere/drøfte/sammenlikne. En god besvarelse vil gjerne inneholde både parafraser i tillegg til direkte sitater fra originaltekstene, og kommentarer/diskusjoner av sitatene.

En god besvarelse vil kontekstualisere pensumlitteraturen, tematikken og problemstillingen som behandles i essayet. Kandidaten kan om ønskelig trekke inn faglig relevant tilleggslitteratur men kan ikke velge bort pensumlitteratur.

Kandidaten vil anvende nødvendige faguttrykk og forklare disse begrepene første gang de anvendes.

I en god besvarelse vil kandidaten oppfylle formalia i henhold til kildebruk og antall sider/ord. En god besvarelse vil ha en ryddig layout i tråd med fagets konvensjoner. En god besvarelse viser at kandidaten behersker å skrive et essay på alminnelig godt og korrekt norsk (eller engelsk der det er aktuelt).

En god besvarelse svarer på den gitte oppgaveteksten. Gode besvarelser som oppfyller ovennevnte krav gis karakteren C.

Hvis flere av ovennevnte krav ikke oppfylles vil besvarelsen anses som middels god (D) eller svak (E). Hvis mange av de ovennevnte kravene ikke er oppfylt vil besvarelsen anses som for dårlig til å kunne aksepteres (F).

Svært gode besvarelser (A eller B) vil i tillegg til ovennevnte krav vise selvstendighet, refleksjon og originalitet. Svært gode besvarelser vil også reflektere teoretisk-metodisk over problemformuleringen og/eller den tematiske kontekstualiseringen.

Det henvises videre til «Karakterbeskrivelse for kunsthistorie» på emnets nettside.